寄濟南守李公擇
作者：蘇轍
朝代：宋

paragraphs: 岱陰皆平田，濟南附山麓。
山窮水泉見，發越遍溪谷。
分流繞塗巷，暖氣烝草木。
下田滿粳稻，秋成比禾菽。
池塘浸餘潤，菱芡亦云足。
辭家四千里，恃此慰窮獨。
公從吳興來，苕霅猶在目。
應恐齊魯間，長被塵土辱。
不知西垣下，滉漾千畝淥。
仰見鷗鷺翻，俯視龜魚浴。
初來厭桴鼓，稍久捐鞭扑。
清詩調嘉賓，夜話繼華燭。
飛花暮雪深，浮蟻糟床熟。
相對各忘歸，西來自嫌速。
人生每多故，樂事難再卜。
鉅野一汗漫，河濟相騰蹙。
流沙翳桑土，蛟蜃處人屋。
農畝分沉埋，城門遭板築。
傷心念漂蕩，引手救顛覆。
勞苦空自知，吁嗟欲誰告。
遥知舊遊處，落落空遺躅。
平生讀書史，物理粗能矚。
歸耕久不遂，終作羝羊觸。
賦詩心自驚，請公再三讀。